Nóg ŉ laekostelugredery vir Suid-AfrikaEen van die lugwaardinne vir die nuwe laekostelugredery, Skywise Foto: Skywise, Facebook Reisigers tussen Kaapstad en Johannesburg sal binnekort van nóg ŉ lugredery se dienste gebruik kan maak met die nuwe laekostelugredery, Skywise. Op Skywise se webwerf kan mens reeds ŉ kaartjie tussen Kaapstad en Johannesburg bespreek vir 5 Maart teen R497,62. Volgens vorige berigte sou Skywise eers op 26 Maart sy eerste vlug aangebied het, en daarna is berig die eerste vlugte sal op 16 Maart plaasvind. Die lugredery beplan om aanvanklik 50 vlugte per week beskikbaar te stel met sy vloot van Boeing 737-vliegtuie. Na verwagting sal Skywise binne die eerste drie maande ook vlugte tussen Johannesburg en Durban en Durban en Kaapstad aanbied. Skywise is die vierde laekostelugredery in die land se lugvaartbedryf en die tweede wat die afgelope 12 maande sy deure oopmaak, nadat FlySafair in Oktober verlede jaar begin het. Een van die Skywise-vliegtuie Foto: skywise.co.za